钦定古今图书集成/明伦汇编/氏族典/第218卷 > 罗𤣱
## 钦定古今图书集成/明伦汇编/氏族典/第218卷 > 罗𤣱

按《明外史罗𤣱传》：“𤣱字景鸣，南城人。博学好古文，务
为奇奥。年四十，困诸生，输粟入国学。成化末，领京闱
乡试第一。明年，举进士，选庶吉士，授编修，益肆力古
文。秩满，进侍读。正德初，迁南京太常少卿，进本寺卿，
擢南京吏部右侍郎。遇事严谨，僚属畏惮。七年冬，考
绩赴都，遂引疾致仕归。宁王宸濠慕其名，遣使馈𤣱”，
避之深山。及叛，𤣱已病，驰书守臣约讨贼，事未举而
卒。嘉靖初，赐谥“文肃。”学者称“圭峰先生。”